***H Αποικία*** (πρωτότυπος τίτλος: ***Colonia***) είναι ταινία του 2015 γερμανικής, γαλλικής και λουξεμβουργιανής συμπαραγωγής. Η σκηνοθεσία είναι του Φλόριαν Γκάλενμπεργκερ και το σενάριο είναι του σκηνοθέτη και του Τόρστεν Βέντσελ.

Βασίζεται στην υπόθεση της ναζιστικής *Αποικίας της Αξιοπρέπειας* (ισπανικά: *Colonia Dignidad*‎) που υπήρχε κοντά στο χωριό Παράλ της Χιλής. Επρόκειτο για ένα ιδιότυπο κοινοβιακό στρατόπεδο, τόπος βασανιστηρίων και λατρείας, που λειτουργούσε με το προκάλυμμα της θρησκείας.

Πλοκή
-----

Βρισκόμαστε στο 1973. Η Λένα και ο Ντάνιελ είναι ένα ζευγάρι Γερμανών. Ο Ντάνιελ είναι υποστηρικτής της κυβέρνησης του Σαλβαδόρ Αγιέντε και μεταναστεύει στη Χιλή. Η Λένα είναι αεροσυνοδός και ταξιδεύει επαγγελματικά μία μέρα στο Σαντιάγο. Συναντά και μένει μαζί με τον Ντάνιελ στο σπίτι του. 

Την επομένη, πραγματοποιείται πραξικόπημα και την ηγεσία του κράτους αναλαμβάνει ο δικτάτορας Αουγούστο Πινοσέτ. Ο Ντάνιελ συλλαμβάνεται και τον βασανίζουν με σκοπό να τον στείλουν στην *Αποικία της Αξιοπρέπειας*. Η Λένα τηλεφωνεί στον πιλότο και φίλο της Ρόμαν και του λέει πως θα γυρίσει την επόμενη εβδομάδα. Στη συνέχεια, επικοινωνεί με τους συντρόφους του Ντάνιελ για βοήθεια, οι οποίοι απλώς της λένε ότι ο Ντάνιελ θα καταλήξει στην *Αποικία*. χωρίς να έχουν την πρόθεση να βοηθήσουν. Τότε η Λένα απευθύνεται στον Νιλς Μπίντερμαν, υπεύθυνο της Διεθνούς Αμνηστίας, ο οποίος την προτρέπει να εισχωρήσει στην *Αποικία* ως μέλος, αν θέλει να βρει τον Ντάνιελ.

Η Λένα γίνεται μέλος στην *Αποικία* και την υποδέχεται η υπεύθυνη για τις γυναίκες τρόφιμους, η Γκιζέλα. Τη συστήνει στον ιδρυτή, τον Πάουλ Σέφερ ή αλλιώς Ευσεβή, και της λέει πως πρέπει να δρα σύμφωνα με το θέλημα του Θεού. Η Λένα εργάζεται σκληρά υπό αντίξοες συνθήκες. Μία νύχτα γίνεται μάρτυρας του ηθικού εξευτελισμού από άντρες, μιας κοπέλας, της Ντόρο. Σύντομα ανακαλύπτει ότι γίνονται βασανιστήρια και ότι τα ανήλικα αγόρια κακοποιούνται σεξουαλικά από τον Σέφερ.

Ο Ντάνιελ, μετά τους βασανισμούς, γίνεται μέλος στην *Αποικία*, συστήνεται πλέον ως Χανς και παριστάνει πως έχει νοητική στέρηση, για να μη του δίνουν σημασία. Κανονίζει να συναντηθεί ένα βράδυ με τη Λένα και εντοπίζει ένα υπόγειο τούνελ που οδηγεί στην έξοδο. Την επόμενη νύχτα, οι δυο τους αποφασίζουν να δραπετεύσουν μαζί με την Ούρσελ, που είναι έγκυος και κόρη της Γκιζέλα. Όταν βγαίνουν απ' το τούνελ, η Ούρσελ πυροβολείται θανάσιμα και οι δυο τους ξεφεύγουν.

Καταφτάνουν στη Γερμανική πρεσβεία και τους διηγούνται για την *Αποικία*. Η Λένα βρίσκει δύο θέσεις στο αεροπλάνο για Φρανκφούρτη από τον Ρόμαν. Η πρεσβεία ειδοποιεί τον Σέφερ και κλείνει την Λένα και τον Ντάνιελ σε ένα δωμάτιο στο αεροδρόμιο. Οι δυο τους το καταλαβαίνουν και δραπετεύουν και τρέχουν και προλαβαίνουν το αεροπλάνο. Όταν μπαίνουν, ο Ρόμαν ειδοποιείται από τον πύργο ελέγχου ότι η πτήση ακυρώνεται, όμως, εκείνος ξεκινά, για να σώσει το ζευγάρι.

Διανομή
-------

| Ηθοποιός | Ρόλος |
| --- | --- |
| Έμμα Γουάτσον | Λένα |
| Ντάνιελ Μπρουλ | Ντάνιελ / Χανς |
| Μίκαελ Νίκβιστ | Πάουλ Σέφερ |
| Ριτσέντα Κάρεϊ | Γκιζέλα |
| Βίκυ Κριπς | Ούρσελ |
| Τζιν Βέρνερ | Ντόρο |
| Τζούλιαν Οβέντεν | Ρόμαν |
| Μάρτιν Βούτκε | Νιλς Μπίντερμαν |
|

Παραπομπές
----------

1. ↑  Λεβέντα, Πίτερ (2005). *Ναζί και αποκρυφισμός: Το παρασκήνιο μιας σκοτεινής σχέσης*. Mετάφραση: Κατερίνα Χαλμούκου. Αθήνα: Κέδρος. σελ. 25. ISBN 960-04-2597-3.
2. ↑  ««Η αποικία της αξιοπρέπειας»». Ανακτήθηκε στις 5 Νοεμβρίου 2016.